钦定古今图书集成/明伦汇编/官常典/第409卷 > 《公馆䜩酬南使徐陵》北齐·裴让之
## 钦定古今图书集成/明伦汇编/官常典/第409卷 > 《公馆䜩酬南使徐陵》北齐·裴让之

嵩山表京邑，锺岭对江津。方域殊风壤，分野各星辰。
出境君图事，寻盟我恤邻。有才称竹箭，无用忝丝纶。
列乐歌钟响，张旃玉帛陈。皇华徒受命，延誉本无因。
韩宣将聘楚，申胥欲去秦。方期饮河朔，翻属卧漳滨。
礼酒盈三献，宾筵盛八珍。岁稔鸣铜雀，兵戢坐金人。
云来朝起盖，日落晚催轮。异国犹兄弟，相知无旧新。